## Dansa València es consolida com la ‘Spanish Dance Platform’ amb un complet programa d’activitats de formació i ‘networking’ per a professionals

*** Entre el centenar de professionals que participaran enguany, 40 són representants de destacades estructures internacionals de dansa
* La directora general de l’INAEM, Paz Santa Cecilia, donarà a conéixer els objectius i plans d’acció de l’Oficina de Difusió de la Dansa**

Dansa València, el festival de dansa i arts del moviment de la Comunitat Valenciana que organitza la Conselleria d’Educació, Cultura, Universitats i Ocupació, a través de l’Institut Valencià de Cultura (IVC), es consolida en la seua 38 edició com la ‘Spanish Dance Platform’.

Esta estructura, iniciada en 2022, no solament oferix una selecció d’espectacles que celebren la qualitat i diversitat de la dansa espanyola, sinó també un complet programa d’activitats de formació, trobades i *networking* dirigit a professionals del sector. En este context, del 7 al 13 d’abril, acudiran a Dansa València més d’un centenar de professionals, entre els quals es troben 40 representants de destacades estructures internacionals de dansa.

La directora del festival, María José Mora, ha destacat que Dansa València “respon així a la demanda del sector, contribuint a enfortir la visibilitat internacional de la nostra dansa, impulsant la mobilitat de les companyies participants en el festival i ampliant les oportunitats d’intercanvi”.

Entre les assistències més destacades estan, a escala internacional, la xarxa Dance Festivals Network Europe, la Xarxa Europea Aerowaves, la Plataforma Iberoamericana de Danza, European Dance Development Network i, a escala nacional, la Comissió de Dansa de La Red i la directora general de l’Institut Nacional de les Arts Escèniques i de la Música (INAEM), Paz Santa Cecilia.

Al llarg de diferents trobades amb els agents internacionals assistents al festival, Santa Cecilia donarà a conéixer els objectius generals i els plans d’acció de la recentment anunciada Oficina de Difusió de la Dansa (ODD).

**Projecció internacional**

El festival serà la seu de fòrums de discussió i sessions de treball per a afavorir la connexió entre artistes, directors, gestors culturals i altres professionals. Així, els dies 9 i 10 d’abril, acollirà la primera trobada de la xarxa Dance Festivals Network Europe, una coalició de 24 festivals europeus.

La cita és, a més, l’inici de la col·laboració de Dansa València com a festival associat al programa ‘Visiting Artist’, l’objectiu del qual és donar suport al desenrotllament de les carreres dels artistes.

El focus este any de l’activitat ‘Nice to meet you’ estarà posat en l’acostament a l’ecosistema de la dansa a Portugal. La finalitat és augmentar el coneixement i la presència dels artistes espanyols en el país veí.

El 9 d’abril es donarà l’oportunitat a un grup d’artistes de compartir el seu treball en procés i rebre comentaris constructius en un entorn de suport i crítica reflexiva.

‘Nice to meet you’ s’inicia amb una roda de presentacions ràpides de projectes i acaba amb una trobada informal entre els assistents. Esta activitat està coorganitzada per la Fundació SGAE i dirigida a programadors, coreògrafs i gestors participants en Dansa València.

El 10 d’abril se celebrarà una segona sessió en la qual l’activitat s’ampliarà a plataformes nacionals i internacionals. Participaran programadors i directors de festivals i espais de la dansa contemporània europea, artistes de la programació d’esta edició de Dansa València, així com representants de xarxes que contribuïxen a la circulació de les creacions escèniques.

La Comissió de Dansa de La Red es reunirà els dies 9 i 10 d’abril per a elaborar el seu Quadern de Recomanacions de Dansa 2025. Enguany el festival acollirà també la reunió de dos comissions més: la Internacional i la de Creació Contemporània.

**Trobades de mediació**

D’altra banda, els dies 8 i 9 d’abril, les associacions de professionals del Mediterranean Pass-Finestra de la Dansa del Mediterrani celebraran les trobades ‘Mediació i dansa. Dialogar amb el territori a través del cos’, en les quals reflexionaran i redefiniran les estratègies de connexió amb la societat.

En estes jornades, organitzades per l’Associació de Professionals de la Dansa de la Comunitat Valenciana (APDCV), participaran les associacions de Catalunya, Illes Balears i Andalusia, així com representants de projectes de mediació i dansa i de col·lectius de pensament de drets culturals.

El 9 d’abril se celebrarà la Missió Inversa de l’Associació Valenciana d’Empreses de la Dansa (AVED). En esta iniciativa, les companyies establixen contacte i enfortixen relacions amb agents culturals nacionals i internacionals tant de l’àmbit públic com del privat.

**Tallers pràctics i assaig obert**

Dansa València ha programat també dos tallers pràctics per a estudiants de dansa i artistes impartits per coreògrafs els últims muntatges dels quals estan programats en el festival.

El 8 d’abril, Paloma Muñoz compartirà en Espai LaGranja l’entrenament i alguns exercicis que han construït la peça *La Quijá*, que es presenta en Dansa València el 10 d’abril en el TEM.

També, coincidint amb l’estrena en Dansa València de la seua nova obra, *…todas esas cosas dentro de las cosas que llamamos cosas escondidas en…*, el 10 d’abril en La Mutant, Jesús Rubio Gamo impartirà un taller, i el 9 d’abril en el Conservatori Superior de Dansa de València dirigit al seu alumnat.

Finalment, també s’oferix als professionals l’assistència el 10 d’abril en Carme Teatre a un assaig obert del pròxim treball de l’artista brasilera establida en Santander Mari Paula, *Lake Machine*.

**La ciutadania està convidada**

L’editorial valenciana Mahali, especialitzada en dansa, presentarà el 8 d’abril les seues últimes publicacions. *La huella de la Escuela Bolera en el baile flamenco* i *En movimiento. Fundamentos de ideokinesis para la educación del movimiento* en el vestíbul del Teatre Principal.

L’endemà, 9 d’abril, es durà a terme la gravació del programa d’RNE La Sala en el vestíbul del Teatre Principal. El responsable de l’espai dedicat a les arts escèniques, Dani Galindo, ha preparat una emissió especial dedicada a Dansa València en el qual participaran la seua directora, artistes i professionals programats en esta 38 edició.

Finalment, l’11 d’abril serà la presentació de la investigació i publicació d’Estancias Coreográficas 2020 sobre el treball en duo. Intervindran la coordinadora de la investigació i editora, Leticia Ñeco, i el director d’EC, Yoshua Cienfuegos.

Fecha: 07/04/2025